# Irene Caminos

Irene Caminos Igartza (Tolosa, Gipuzkoa, 1998ko abuztuaren 26a) gipuzkoar txirrindularia da, trialean aritzen dena. Bi domina irabazi zituen Hiri Txirrindularitzako Munduko Txapelketan, urrea 2018an eta brontzea 2017an. 2024an elite mundu horri agur esan eta Dakar rallyrako bidea egiten hasi zen.

## Ibilbidea

Bi gurpilen gainean egin zen ezagun: trial txirrindularitzan. 2013an Gazteen Munduko Jokoetan lehiatu zen, hirugarren postua lortuta. 2017an hirugarren postua lortu zuen Munduko Txapelketan eta 2018an taldekako txapelduna izan zen Espainiako selekzioarekin. Bost urtez hartu zuen parte txapelketa nagusian, 2015etik aurrera (2020an ez zen egin). Europako Txapelketan laugarren postua lortu zuen 2018an, brontzezko dominatik puntu bakarrera geldituz.
2021eko abuztuan Reinosan (Kantabria) Europako Bike Trial Txapelketa izan zen eta bertan Irene Caminos nagusitu zen, Laia Esquis eta Paula Cuesta atzetik izan zituela. 13 urte nazio zein nazioartean elitean jardun ostean, 2024an agur esateko ordua iritsi zitzaion. 2025ean rallyei ekin zien.

### Dakar rallya

Irene Caminosen aitak Afrikako azken hiru Dakarrak korritu zituen, eta askotan entzuna zuen etxean proba horren gorabeherak. Beraz, bazuen berak ere lasterketa bertatik bertara bizitzeko gogoa. 2025ean ametsa betetzen hasi zen, urtarrilaren 3tik 17ra Saudi Arabiako Dakar rallyan egon baitzen. Burgosko (Espainia) TH-Trucks taldean jardun zuen, sare sozialetako edukia sortzen.
   «Ikaragarria izan da. Banekien gustatuko zitzaidala, baina ez nuen pentsatzen hainbestekoa izango zenik. Beste mundu bat da».
   «Kotxeak Hilabete bat lehenago bidaltzen dituzte. Bartzelonatik ateratzen dira ferryan, eta Arabiaraino eramaten dituzte».

#### Ametsa: Emakume-kamioia Dakar rallyan

2025ean Dakarra ezagutzeko ametsa bete ostean, emakumez osaturiko kamioi tripulazio batean lehiatzea zuen helburu. Aurrekontua da oztopoetako bat, bebesleak lortzea ez baita erraza. Beste oztopo bat, entrenatzea eta abian jartzea da, zuzenean ezin baita Dakar rallya egin; aurretik proba batzuk egin behar dira. Tripulazio aldetik hitz eginda dauka, baina gero martxan jarri behar da kamioia, entrenatzen hasi... Gainera, Dakar batera joateko duna asko egin behar dira, eta inguru honetan ezinezkoa da. Saharako basamortura joaten dira asko, Merzouga aldera.

## Palmaresa

Munduko Txapelketa :
| Urtea | Lekua | Domina | Lehiaketa |
| 2017 | Chengdu Txina | Irene Caminos  Espainia | Trial 20″/26″ |
| 2018 | Chengdu Txina | Taldea  Espainia | Trial taldeka |

## Erreferentziak

* 1 2 (Gaztelaniaz) Sagarzazu, Juanma Goñi. (2024-10-08). «Exhibición de trial sin con los mejores pilotos para despedir a la gran campeona Irene Caminos» El Diario Vasco (Noiz kontsultatua: 2025-02-01).
* ↑ (Gaztelaniaz) «Exhibición de despedida de Irene Caminos este sábado, 12 de octubre, en Euskal Herria plaza» udala.tolosa.eus 2024-10-07 (Noiz kontsultatua: 2025-02-01).
* 1 2 3 4 5 «Dakarren gogoa, han zangoa» Berria 2025-01-30 (Noiz kontsultatua: 2025-02-02).
* 1 2 (Gaztelaniaz) Vasco, El Diario. (2021-08-13). «Irene Caminos, campeona de Europa de bike trial» El Diario Vasco (Noiz kontsultatua: 2025-02-02).
* ↑ (Gaztelaniaz) Moreno, Iris. (2025-01-07). «Irene Caminos: «Es un sueño poder vivir el Dakar»» El Diario Vasco (Noiz kontsultatua: 2025-02-02).

## Kanpo estekak

* Datuak: Q42948644